- Eg syntes det såg interessant ut, spesielt dette med at det fungerer som kontantar som du betalar med på nettet. Og hausten 2010 blokkerte både Visa, MasterCard og PayPal alle donasjonar til Wikileaks, etter press frå amerkanske myndigheiter. Då såg eg at dette faktisk trengs - eit betalingsmiddel som ikkje kan sensurerast eller blokkerast, fordi det ikkje er underlagt ein utstedar eller nasjonal kontroll, seier Sunde, som bestemte seg for at dette ville han vere med på å spreie.

Eventyrleg stigning

Bitcoin skaffar ein seg ved å løyse krypterte koder på nettet, men dette er ein arbeidskrevjande prosess, som krev store mengder datakraft.

Då Sunde starta, var det vanskeleg å omsette bitcoin i Norge, det var mykje mistillit og usikkerheit.

- Eg ville bidra til å gjere det enklare å omsette bitcoin mot norske kroner, så det har eg gjort på hobbybasis sidan, det er noko eg sit med på kveldstid, fortel Sunde.

Den siste tida har bitcoin-valutaen stige eventyrleg i kurs. I januar fekk ein 15 dollar for ein bitcoin, medan kursen i dag har passert 900 dollar. Totalt finnast det 21 millionar bitcoin, og det er til no utvunne rundt 12 millionar av dei. Av desse har Sunde gjennom desse tre åra utvunne rundt 5000. Det er estimert at i 2017 vil tre fjerdedelar av nettvalutaen vere generert, og at verdien då vil stige kraftig som følgje av at det kjem færre til. Men Sunde fortel at det allereie mot slutten av 2011 begynte å bli vanskeleg å finne nye.

- Ein er for lengst der at ein handlar med det som er generert. Dei nye var mykje viktigare då eg starta, enn dei er no, opplyser han.

Men skal ein handle med bitcoin - som med alt anna - må ein sette av tid til prosjektet. Mykje tid - og tid Sunde ikkje har.

Robotpengar

- Om ein er god å følgje med og har teft, kan ein handle på børsane og tene gode pengar. Eg har full jobb og familie, så det er klart eg ikkje kan sitte og følgje med på kva som hender med bitcoin-kursen til ei kvar tid, seier Sunde, som visste råd.

Han laga ein handelsrobot, som handla slik Sunde sjølv ville ha gjort. Denne roboten følgjer konstant med og handlar når den synes det er naudsynt.

- Den første versjonen skreiv eg på to timar, og den fekk bitcoin til ein verdi av 50 euro til å handle med - det syntes eg eg hadde råd til å tape, smiler Sunde.

Det hadde han ikkje trengt å tenke på. Den vesle roboten har, med nokre forbetringar, vist seg som ein ypperleg bitcoin-trader.

- Det er litt skummelt å overlate pengane sine til ein robot, men det har gått veldig bra, ja, bekreftar han.

No har dei 50 euroa blittt til over 100.000. Men han understrekar at han ikkje har realisert verdiane.

- Det blir som å kjøpe eit maleri på auksjon, og så oppdage at det er verdt mykje meir enn du betalte. Du har ikkje tent noko før du sel maleriet vidare, poengterer han.

Logisk brist

Og no har Skatteetaten i ei prinsipputtale sagt at bitcoin er å rekne som eit formuesobjekt, og at gevinstar ved sal altså skal skattast med 28 prosent.

- Det har eg ingen problem med. Det hadde eg i grunnen rekna med at dei ville konkludere med, og eg har vore nøye på å oppgi verdiane mine i sjølvmeldinga.

Merkelegare synes han det er at dei samstundes har komme fram til at dette er ei elektronisk teneste som ein skal betale moms av.

- Det einaste ein kan bruke bitcoin til, er som betalingsmiddel, og betalingsmiddel er det normalt ikkje moms på. Det er ingen EU-land som har definert dette på same måten. Då må det jo bety at Skatteetaten meiner at ein skal føre nettenester som Spotify og skylagringstenester som formue i sjølvmeldinga også, for då må jo dei reknast som formue på same måte. Logisk sett heng ikkje dette på greip, seier han.

Men den store verdistigninga gjer at valutaen også blir interessant for meir lyssky miljø.

- Under den første store bobla i 2011, såg vi mange tjuveri. Folk sat med veldig store mengder som dei såg på som leikepengar - for i begynnelsen var jo verdien liten. Så begynte verdien å stige voldsomt, og det oppstod ein voldsom tillitsbrist fordi folk opplevde at verdiane vart stolne. Dette kan oppstå igjen, for no ligg lommebøkene framme igjen, så og sei, spår Sunde.